Bekendstelling: Só lyk die verfrissende nuwe MINI | Maroela Media
Die wêreld in foto’s – 19 September 2018
Twee in straat dood, ander kritiek ná wrede aanval
Bekendstelling: Só lyk die verfrissende nuwe MINI
Die opgekanpte MINI (Foto: MINI)
MINI het in 2004 ŉ reusestap gewaag onder nuwe eienaarskap by BMW om die MINI uit die oude doos te neem en te vernuwe. Aanvanklik was MINI-puriste vreeslik misnoeg oor die klap in sir Alec Issigonis se gesig oor die nuwe, groter MINI. Mense het nou al meer as ŉ dekade gehad om gewoond te raak aan die nuwe nommer, en MINI maak seker hulle hou dit so vars moontlik.
Die 3-deur-, 5-deur- en convertible-weergawe is opgeknap. Daar is steeds drie hoofweergawes in ŉ 3- en 5-deur. Daar is MINI One, Cooper en Cooper S. Daar is tóg ŉ John Cooper Works-weergawe, maar dit sal later bekendgestel word. In die afslaandak-MINI’tjie is daar net Cooper en Cooper S.
Vir eers, die MINI One word nou deur die nuwer 1.5-driesilinderturbopetrolenjin aangedryf. In dié model bied dié enjin 75 kW en 190 Nm. In die Cooper bied dié enjin 100 kW en 220 Nm. Gepaard met MINI se 7-spoed-DCT (Dual Clutch Transmission) is die Cooper ŉ lewendige buksie. Indien mens mooi ry, is die Cooper lekker lig op brandstof én mens kan jou digitale vissie in die inligtingstelsel bly maak. Indien mens soos ŉ motorjoernalis ry, dan verwyn al jou sterretjies en die vissie raak heel hartseer omdat jy die aarde besoedel.
Die Cooper S-weergawe word deur MINI se 2.0-viersilinderturbopetrolenjin aangedryf. Dié enjin bied ŉ lekker 141 kW en 280 Nm. Met dieselfde ratkas is vordering aansienlik meer aggressief. Die MINI-onderstel is só goed dat hy die draaie opvreet, en het ons draaie gery in en om die skiereiland in die Kaap!
MINI beweeg nou in ŉ nuwe rigting vir hulle met MINI Yours Customized. Dit is ŉ diens waar mens verpersoonlikte items kan koop vir jou MINI. Dit word by MINI vervaardig en per pos vir jou gestuur. Mens kan jou aflewering verwag omtrent drie weke ná bestelling. Die items is maklik genoeg om self op te sit, en die idee is dat jy die oorspronklikes hou indien jy die voertuig weer verkoop. Vir MINI se teikenmark dink ek dit is ŉ goeie idee om só ŉ diens aan te bied.
Die MINI-produk praat met ŉ nismark. Jongmense wat goeie geld verdien en van ŉ meer kunstige handelsmerk hou, sal die MINI geniet. Die ontwerp is oulik, en die bougehalte indrukwekkend. Sodra ons meer tyd met die MINI deurgebring het, sal ek verder uitbrei oor die bestuurservaring.
MINI One 3-deur R302 200
MINI Cooper 3-deur R370 300
MINI Cooper S 3-deur R428 300
MINI One 5-deur R312 300
MINI Cooper 5-deur R380 400
MINI Cooper S 5-deur R438 400
MINI Cooper Convertible R423 200
MINI Cooper S Convertible R493 800
Die reeks word gedek deur ŉ 2 jaar/onbeperkte km-waarborg en 3 jaar/75 000 km- omvattende instandhoudingsplan vir One-modelle, en 5 jaar/100 000 km vir die res van die reeks.
Die’ Minis is hopeloos oorprys.Jammer,maar EK stel nie belang nie.